**დანართი 1**

**ბინაზე და კოვიდ-სასტუმროში მეთვალყურეობაზე მყოფი COVID-19-ის დიაგნოზის მქონე პაციენტებისთვის ლაბორატორიული და/ან ინსტრუმენტული კვლევების ჩატარების წესი**

1. ბინაზე ან საკარანტინე სივრცეში (შემდგომში - კოვიდ-სასტუმრო) მყოფი COVID-19-ის დადასტურებული დიაგნოზის მქონე ბენეფიციარებს საჭიროების შემთხვევაში, ონლაინ კლინიკის, ასევე სადაზღვევო კომპანიასთან სახელშეკრულებო ურთიერთობაში მყოფი სამედიცინო დაწესებულების ოჯახის ექიმის (შემდგომში-ოჯახის ექიმი)/კოვიდ-სასტუმროს ექიმის მიმართვის საფუძველზე, შესაძლოა ჩაუტარდეთ გარკვეული ლაბორატორიული და/ან ინსტრუმენტული კვლევები (შემდგომში-კვლევები) COVID-19-ის კლინიკური მართვის პროტოკოლების შესაბამისად.

2. სამედიცინო დაწესებულებების ჩამონათვალი, სადაც შესაძლებელია განხორციელდეს პირველი პუნქტით განსაზღვრული კვლევები, განისაზღვრება N2 დანართის შესაბამისად.

3. კვლევების ჩატარების უზრუნველყოფის მიზნით, ოჯახის ექიმი/კოვიდ-სასტუმროს ექიმი:

ა) ავსებს მიმართვის ფორმას დანართი 3-ის მიხედვით, რომელიც მოიცავს პაციენტის სახელს, გვარს, პირად ნომერს, ტელეფონის ნომერს, ფაქტობრივ მისამართს, დანიშნულ კვლევებს;

ბ) უკავშირდება სამედიცინო დაწესებულების საკონტაქტო პირს და ელექტრონული ფოსტის საშუალებით გადასცემს შევსებულ მიმართვის ფორმას;

გ) ათანხმებს სამედიცინო დაწესებულებასთან პაციენტის ტრანსპორტირების ფორმას (თვითდინებით, ტრანსპორტით ან ლაბორატორიულ მომსახურებას ბინაზე).

***შენიშვნა:*** *ამ პუნქტის ,,გ“ ქვეპუნქტით გათვალისწინებული ,,ტრანსპორტირება“ გულისხმობს, პაციენტის ბინიდან/კოვიდ სასტუმროდან სამედიცინო დაწესებულებაში და უკან, ბინაზე/კოვიდ სასტუმროში დაბრუნებას თვითდინებით, სამედიცინო დაწესებულების ტრანსპორტით/მუნიციპალიტეტის ტრანსპორტით, ან სამედიცინო დაწესებულების მიერ ლაბორატორიული ანალიზის ამღები პირის გაგზავნას პაციენტთან ბინაზე ან კოვიდ სასტუმროში. ამასთან, სამედიცინო დაწესებულების მიერ ტრანსპორტირების საკითხი უნდა შეთანხმდეს ცენტრალურ ონლაინ კლინიკასთან.*

4. სამედიცინო დაწესებულება:

ა) ოჯახის ექიმის/კოვიდ-სასტუმროს ექიმის მიმართვის საფუძველზე გეგმავს პაციენტის ვიზიტის და ტრანსპორტირების დროს, არაუგვიანეს მიმართვიდან ორი დღისა;

ბ) უზრუნველყოფს პაციენტის ლაბორატორიული და/ან ინსტრუმენტული გამოკვლევის შედეგების შესახებ ოჯახის ექიმის/კოვიდ სასტუმროს ექიმის დაუყოვნებლივ ინფორმირებას ელექტრონული ფოსტის საშუალებით.

5. ამ დანართით გათვალისწინებული კვლევების, ასევე, სამედიცინო დაწესებულების მიერ უზრუნველყოფილი ტრანსპორტის შემთხვევაში, ტრანსპორტირების დაფინანსება განხორციელდება ფაქტობრივი ხარჯის მიხედვით ,,2021 წლის ჯანმრთელობის დაცვის სახელმწიფო პროგრამების დამტკიცების შესახებ“ საქართველოს მთავრობის 2020 წლის 31 დეკემბრის N828 დადგენილებით დამტკიცებული პროგრამების ,,ახალი კორონავირუსული დაავადების COVID 19-ის მართვა‘‘ სახელმწიფო პროგრამის ფარგლებში.

6. მუნიციპალიტეტის მიერ უზრუნველყოფილი ტრანსპორტის/თვითდინების შემთხვევაში, ტრანსპორტირებასთან დაკავშირებული ხარჯი არ აისახება სამედიცინო მომსახურების მიმწოდებელი დაწესებულების მიერ წარმოდგენილ ფაქტობრივ ხარჯში.